สถาบันบำราศนราดูร วอนชุมชนเปิดโอกาสทำศพผู้เสียชีวิตจากโรค COVID-19 ตามปกติ ย้ำทุกศพจัดการตามมาตรฐานโลก
สถาบันบำราศนราดูร วอนชุมชนเปิดโอกาสทำศพผู้เสียชีวิตจากโรค COVID-19 ตามปกติ ย้ำทุกศพจัดการตามมาตรฐานโลก นายแพทย์อภิชาต วชิรพันธ์ ผู้อำนวยการสถาบันบำราศนราดูร กล่าวถึงกรณีมีกระแสสังคมเกิดความกลัวที่จะให้จัดงานศพผู้เสียชีวิตที่เคยป่วยโรค COVID-19 นั้น ยืนยันสถาบันบำราศนราดูร ใช้ความเชี่ยวชาญด้านการดูแลผู้ป่วยโรคติดเชื้อ ให้การรักษาอย่างเต็มที่ ที่ผ่านมาทางสถาบันดูแลผู้ป่วยติดเชื้อไวรัสโคโรนา 2019 ไปแล้วทั้งสิ้น 117 ราย ยังเหลือรักษาอยู่ขณะนี้ 74 ราย ซึ่งในผู้เสียชีวิตจากโรค COVID-19 ของไทยสะสมทั้งหมด 4 ราย จำนวนนี้ 3 ราย เสียชีวิตที่สถาบันฯ ย้ำทีมแพทย์ระดมสรรพกำลังและยา เวชภัณฑ์ทุกอย่างที่มีรักษาผู้ป่วยเต็มที่ และแม้กระทั้งเสียชีวิตทางสถาบันก็ดูแลเป็นอย่างดีตามมาตรฐานการจัดการศพที่เสียชีวิตจากโรคติดต่ออันตรายที่ใช้กันทั่วโลก แม้ศพผู้เคยป่วยติดเชื้อได้รักษาจนปลอดเชื้อ แต่ได้ใช้มาตรฐานจัดการศพอย่างปลอดเชื้อทั้งหมด โดยทุกศพจะได้รับการทำความสะอาด ฉีดน้ำยาฆ่าเชื้อทุกซอกมุม อุดทวารทั้งหมดด้วยสำลีชุบน้ำยาฆ่าเชื้อป้องกันไม่ให้สารคัดคลังออกจากศพก่อนบรรจุถุงซิปล็อกชนิดพิเศษ จากนั้นฉีดน้ำยาทำความสะอาดถุงซ้ำทั้งหมดแล้วบรรจุถุงซิปล็อกซ้ำอีก ทำเช่นนี้รวม 3 ชั้น ก่อนเคลื่อนย้ายศพไปบรรจุโลงโดยไม่แกะถุงออก ยืนยันได้ว่าศพทุกศพปลอดภัยไร้เชื้อ อีกทั้งขอให้ประชาชนเข้าใจว่าปกติไวรัสโคโรนา 2019 จะถูกทำลายด้วยอุณหภูมิ 60 องศาเซลเซียส แต่การเผาศพใช้ความร้อนสูงกว่ามากตั้งแต่ 800 - 1,000 องศาเซลเซียส จึงเป็นไปไม่ได้ที่เชื้อจะรอดจากความร้อนระดับนี้ด้าน นพ.ทรงวุฒิ วิญญูวรรธน์ นายแพทย์ทรงคุณวุฒิ สถาบันพยาธิวิทยา กล่าวว่า การแพร่กระจายของเชื้อไวรัสโคโรนา 2019 เกิดจากสารคัดหลั่ง ละอองฝอย ไอ จาม ซึ่งศพไม่ไอ การแพร่เชื้อจึงไม่มี อีกทั้งธรรมชาติของเชื้อโรค ที่อยู่ในเซลล์ต่างๆ ของร่างกายคน เมื่อเสียชีวิตลง เซลล์ต่างๆ ก็ตายทำให้เชื้อโรคอยู่ไม่ได้และต้องตายลงเช่นกัน การนำศพไปประกอบพิธีทางศาสนาโดยเฉพาการเผาด้วยความร้อนสูง เชื้อที่เหลือจะสลายไปทันที การที่มีคนกลัวว่าเชื้อจะแพร่ไปในในอากาศ ไปกับควันไม่มีทางเป็นไปได้ คนไปร่วมงานได้ตามปกติไม่ติดเชื้อจากศพแน่นอน แต่การร่วมงานก็ขอให้เว้นระยะย่างระหว่างกันอย่างน้อย 1-2 ช่วงแขน เพื่อลดความแออัดระหว่างบุคคล